Lees en leer jou pad oop na sukses - Solidariteit Wêreld LoopbaanSolidariteit Wêreld Loopbaan
Tuis › Artikels › Lees en leer jou pad oop na sukses
'n Mens hoor dit heeltyd, as jy sukses wil behaal, moet jy lees, en die navorsing bewys dit ook. Lees verhoog oor die algemeen jou woordeskat en taalvaardighede, terwyl die aksie van lees veral jou emosionele intelligensie en empatie kan verbeter.
Lees is belangrik, want dit help met kognitiewe ontwikkeling. Die voordele wat geletterde mense geniet bo diegene wat nie kan lees nie, is groot, insluitend hoër intelligensie, langer lewensduur en 'n beter geheue.
Vir ouers en onderwysers is dit ook noodsaaklik om die gewoonte van leer en lees by die jonger geslag aan te kweek. Die proses om te leer lees is kompleks en bou voort op kognitiewe, taalkundige en sosiale vaardighede wat van jongs af ontwikkel is.
Iemand wat elke dag lees, word mettertyd ook beter daarmee. Dit is nie verbasend dat daaglikse lesers ook meer genot daaruit put as diegene wat minder gereeld lees nie. Dit kan selfs geheue en kritiese denkvaardighede verbeter.
Hier is vyf maniere hoe lees en leer help met breinontwikkeling:
Hoe vroeër 'n mens leesvaardighede ontwikkel, hoe vinniger verbeter jy ook in ander onderskeie gebiede. Dit lei tot meer selfvertroue met betrekking tot die manier waarop 'n mens praat en skryf. As 'n mens op 'n vroeë ouderdom begin lees en leer oor verskillende mense, verre plekke en historiese gebeure, word jy meer kreatief.
Verbeter konsentrasie en fokus
Die klem op lees en geletterdheid help om hoër fokus- en konsentrasievlakke te ontwikkel. Dit dwing die leser ook om dinge in hulle eie gedagtes uit te sorteer – insluitend onderwerpe waarmee hulle miskien glad nie bekend is nie.
In ons internet-gekke wêreld word ons fokus gelyktydig in 'n miljoen verskillende rigtings ingestuur.
In 'n enkele tydperk van vyf minute sal die gemiddelde persoon hulle tyd verdeel tussen om aan 'n taak te werk, om 'n e-pos na te gaan, met 'n paar mense te gesels, 'n oog op Twitter te hou en hul slimfoon te monitor. Hierdie tipe ADHD-agtige gedrag veroorsaak dat ons stresvlakke styg en ons produktiwiteit verlaag.
As jy 'n boek lees, word al jou aandag op die betrokke verhaal gefokus – die res van die wêreld val net weg – en jy kan jouself verdiep in elke fyn besonderheid wat jy inneem.
Kritiese en analitiese denkvaardighede
Hoeveel keer het jy al die raaisel van 'n goeie speurverhaal in jou kop probeer oplos voor die einde van die boek? Dit is 'n eenvoudige voorbeeld van hoe lees mens help om beter kritiese en analitiese vaardighede te ontwikkel, iets wat selfs aangaan nadat die boek neergesit word.
As jy 'n boek lees, moet jy 'n verskeidenheid karakters, hul agtergronde, ambisies en geskiedenis onthou, asook die verskillende onderliggende stories wat deur elke verhaal vloei. Dit is baie om te onthou, maar die brein is 'n wonderlike orgaan en kan dit relatief maklik onthou.
Elke nuwe gedagte wat jy skep, vorm nuwe sinapse (breinweë) en versterk die bestaande breinweë wat help met die herroeping van korttermyngeheue.
Uitbreiding van jou woordeskat
Hoe meer jy lees, hoe beter word jou woordeskat. Hoe meer jou woordeskat verbeter, hoe beter kan jy jou eie gedagtes en gevoelens uitdruk.
Hoeveel keer soek ons almal nie net na die regte woord om uitdrukking te gee aan dit wat ons probeer sê nie? Lesers doen dit minder. Hulle het 'n groter woordeskat, en die woorde wat lesers in 'n boek leer, sal uiteindelik in hul woordeskat voorkom.